springknap
Springknap, Parietaria, slægt med ca. 20 arter af en- eller flerårige urter i nældefamilien, udbredt over næsten hele Jorden. Springknap afviger fra andre slægter i nældefamilien ved ud over han- og hunblomster at have tvekønnede blomster. Navnet hentyder til de elastisk udspringende støvbærere, hvis støvknapper udkaster pollen.
I Danmark findes kun Parietaria officinalis, der er forvildet fra tidligere dyrkning som lægeplante.